Det sydøstlige Grønland skiller sig ud

Det er dog ikke alle steder i Grønland, det har været tørt og koldt. I Sydøstgrønland, hvor størstedelen af sneen i Grønland falder, har det været usædvanligt vådt dette forår med masser af sne og regn. Nedbøren er kommet i forbindelse med flere kraftige lavtryk, som har trukket op gennem Nordatlanten.

"Vi har slået flere vejrrekorder denne april. Vi har fået en ny nedbørrekord i Tasiilaq i det sydøstlige Grønland og både Aputiteeq, Tasiilaq, Ikermiuarsuk og Summit har haft det rekordvarmt i april.” fortæller John Cappelen, som er klimatolog på DMI.

”På Summit har vi yderligere registreret den højeste temperatur i en april måned siden målingernes start. Her blev der målt -1,2 grader den 30. april, hvilket er væsentligt højere end den tidligere rekord på -6,5 grader. Det lyder måske ikke af så meget, men det er utroligt varmt for årstiden i 3000 meters højde,” afslutter John Cappelen.

Tidlig smeltesæsonstart fortæller ikke, hvordan hele sæsonen bliver

Den tidlige start på smeltesæsonen i Grønland hænger ikke nødvendigvis sammen med, hvor meget is, der smelter i løbet af hele sæsonen. Her er det vejret i sommersæsonen, som styrer begivenhederne.

”Størstedelen af isen har været usædvanligt tør gennem det meste af vinteren, og det skaber optimale rammer for afsmeltning af is, hvis de rette vejrforhold opstår denne sommer,” forklarer klimaforsker Ruth Mottram fra DMI, og afslutter:

"Hvis vi får en periode med varmt og solrigt vejr, så vil vinterens tynde og hvide snedække smelte, hvilket vil blotlægge den mørkere gletsjeris, som ligger nedenunder. Det vil medføre en meget hurtigere afsmeltning, da den mørke gletsjeris absorberer mere energi fra solen end den lyse sne. Men det hele afhænger af vejret."

På den måde kan man ikke sige om det bliver en sæson med rekordstor afsmeltning, som i 2012 eller en mere dæmpet affære som 2016. Det må tiden vise.